《苦雨》
明代·孙承恩

七月八月雨浸霪，黯黯经旬愁太阴。今朝忽然雨如泻，烈风太太翻屋瓦。

巨灵倒捲天河倾，狂风疾奔横四野。洪涛崔嵬如山立，陂塘溪湖水皆溢。

舟航高拂屋檐过，鱼鳖低从篱罅入。平原沮洳高岸崩，徒杠垫没人不行。

上田下田莽为浸，何论町畦并沟塍。是时田禾方吐花，根株飘荡沉泥沙。

不见黄云摇䆉稏，但见白浪喧群蛙。老翁昼哭夜叹息，妇女稚子无人色。

不愁朝夕救死生，秖恐官司租赋迫。租赋迫奈何，空将鞭朴催。

会须蠲除活百姓，日望天边恩诏来。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。